LP's kyk Saterdag sélf hoe lyk omstrede Beitbrug-grensdraad | Maroela Media
Verskeie LP's besoek Saterdag die Beitbrug-grenspos om self na die 37 km lange grensdraad te kyk wat as deel van ingrypings teen die verspreiding van Covid-19 opgerig is.
Lede van die Staande Komitee oor Openbare Rekeninge (Skoor) se portefeuljekomitee oor openbare werke en infrastruktuur, asook die portefeuljekomitee oor binnelandse sake is tydens onderskeie vergaderings op die hoogte gebring van die verkrygingsproses wat gevolg is vir die heining, die bou daarvan, asook die gevolglike ondersoek wat daarna van stapel gestuur is.
Dié ondersoek het verskeie voorvalle van wangedrag tydens die verkryging- en bouproses aan die lig gebring, waarna die komitees besluit het om self die perseel te besoek om vas te stel presies waarvoor die belastingbetaler opgedok het.
Die portefeuljekomitee oor openbare werke en infrastruktuur is uiters bekommerd oor die gebrekkige stelsels in die departement van openbare werke wat veronderstel is om wanpraktyke en korrupsie in die verkrygingsproses te stuit.
Skoor het reeds gevra vir 'n omvattende ondersoek na die minister van openbare werke, Patricia de Lille, se direktief oor die verskaffing van die heining.
Maroela Media het vroeër berig die verslag van die spesiale ondersoekeenheid (SOE) na die omstrede grensdraad het uitgelek – en dit lyk nie goed vir De Lille nie.
Luidens die verslag het De Lille op 16 Maart 'n opdrag aan adv. Sam Vukela, direkteur-generaal van openbare werke, gegee dat die hele tenderproses binne vier dae afgehandel moet word en dat sy weekliks op die hoogte gehou moet word.
De Lille het dié opdrag glo twee dae vóór die instelling van die afsonderingstydperk se regulasies gegee, wat beteken haar gedrag was onwettig.